इस एडमिन्सट्रेशनरी शासन में सबसे कलंकपूर्ण बात यह हुई कि ‘सूरजमल शताबदी’ जो कि बसंत पंचमी सन् 1933 ई. में भरतपुर की जाट-महासभा की ओर से मनाई जाने वाली थी, हेकड़ी के साथ न मनाने की आज्ञा दी गई। ठाकुर झम्मनसिंह और कुंवर हुक्मसिंह जैसे जाट-नेताओं को कोरा जवाब दे दिया गया। इस घटना ने जाट-जाति के हृदय को हिला दिया। यद्यपि महासभा नहीं चाहती थी कि कानून तोड़कर भरतपुर में ‘सूरजमल शताब्दी’ मनाई जाए। किन्तु उत्साह और जोश के कारण जाट लोगों के जत्थे बसंत-पंचमी 30 जनवरी सन् 1933 ई. को भरतपुर पहुंच गए और नगर में घूम-घूमकर उन्होंने ‘सूरजमल शताब्दी’ मनाई। इसी शताब्दी-उत्सव का ‘जाटवीर’ में इस भांति वर्णन छपा था - सूरजमल शताब्दी नियत समय पर मनाई गई।